IVLกำไรทะลุหมื่นล.ซื้อ2-3บริษัทจบปีนี้
IVL อ้อมแอ้มกำไรผ่านจุดสูงสุดไปแล้วไตรมาสแรก กว่า 5,000 ล้านบาท ลั่นปีนี้ซื้อกิจการอีก 2-3 แห่ง
10 ส.ค. 2554

IVL อ้อมแอ้มกำไรผ่านจุดสูงสุดไปแล้วไตรมาสแรก กว่า 5,000 ล้านบาท ลั่นปีนี้ซื้อกิจการอีก 2-3 แห่ง
นายอาลก โลเฮีย ประธานเจ้าหน้าที่บริหารกลุ่มบริษัทและรองประธานกรรมการ บริษัท อินโดรามา เวนเจอร์ส (IVL) เปิดเผยว่า ไตรมาสแรก ปี 2554 บริษัทมีกำไรสุทธิถึง 11,056 ล้านบาท แต่มีกำไรพิเศษจากการซื้อกิจการจำนวน 6,199 ล้านบาท คงเหลือกำไรจากการดำเนินงานทั้งสิ้น 5,147 ล้านบาท หรือเพิ่มขึ้นเกือบ 3 เท่าเทียบกับกำไรสุทธิ 1,494 ล้านบาท ในไตรมาสแรกของปีก่อน
“พูดยากว่ากำไรของบริษัทผ่านจุดสูงสุดไปแล้วในไตรมาสแรก เนื่องจากยังไม่เห็นผลงานในครึ่งปีหลัง แต่คาดว่ากำไรจากการดำเนินงานในไตรมาส 2 จะไม่เท่ากับไตรมาสแรก แม้มีกำลังการผลิตเพิ่มขึ้นเป็น 5.5 ล้านตัน เนื่องจากราคาโพลีเอสเตอร์ (PTA) และเมล็ดพลาสติก (PET) เริ่มปรับตัวลงตามราคาน้ำมัน แต่บริษัทก็พยายามรักษาอัตรากำไรขั้นต้นให้ดี ขณะที่ความต้องการผลิตภัณฑ์ยังดีต่อเนื่องทั้งในสหรัฐและยุโรป” 
สำหรับเป้าหมายรายได้ทั้งปีนี้ยังคาดว่าเติบโต 70% จากปีก่อนได้ แต่บริษัทยังไม่มีการเปลี่ยนแปลงนโยบายการจ่ายเงินปันผล เนื่องจากนำกำไรไปลงทุนหรือขยายกำลังการผลิตเพิ่ม ทั้งนี้ IVL มีนโยบายการจ่ายเงินปันผล 30% ของกำไรสุทธิและจ่ายปีละ 1 ครั้ง
ด้านแนวโน้มช่วงที่เหลือของปีนี้ คาดว่าจะสามารถซื้อกิจการโรงงาน PTA หรือ PET อีก 2-3 แห่ง จากเป้าหมายทั้งปีจะซื้อทั้งหมด 6 แห่ง โดยซื้อมาแล้ว 2 แห่ง 
ราคาหุ้น IVL กระโดดขึ้นในช่วงปลายวันที่ 18 พ.ค.ที่ผ่านมา ปิดที่ 54 บาท บวก 0.75 บาท หลังเปิดตัวเลขกำไรสูงลิ่วกว่า 1 หมื่นล้านบาท 
หุ้นบริษัท ช.การช่าง (CK) ปรับตัวลง 0.35 บาท ปิดที่ 7.50 บาท นักลงทุนตกใจผลงานไตรมาสแรกปีนี้ขาดทุนสุทธิมากขึ้น 19.66% เป็น 456 ล้านบาท หรือหุ้นละ 0.28 บาท เนื่องจากค่าใช้จ่ายทางการเงินที่เพิ่มขึ้นจากการกู้เงินมาลงทุน และต้นทุนการก่อสร้างโครงการเก่าได้รับผลกระทบจากราคาวัสดุก่อสร้างซึ่งอยู่ในช่วงปลายโครงการ
ล่าสุด CK ลงนามในสัญญาโครงการผลิตไฟฟ้าจากพลังงานแสงอาทิตย์ใน จ.เชียงราย กับบริษัท เชียงราย โซล่าร์ มูลค่ากว่า 950 ล้านบาท คาดแล้วเสร็จวันที่ 30 เม.ย. 2555
บริษัท จี สตีล (GSTEEL) ขาดทุนลดลงเหลือ 113 ล้านบาท จากที่เคยขาดทุนมากถึง 5,204 ล้านบาท